При 35 градуса в неделя: Дете реди павета на тротоар в столичния квартал „Княжево“

Дете реди плочки. Снимка: Скрийншот от видео

Дете реди павета на тротоар и ги зачуква с чук насред най-голямата жега в София. За това алармира общественикът Теодор Михайлов във Facebook, публикувайки кадри на случката.

Клипът е направен на булевард „Цар Борис III“ в столичния квартал „Княжево“ в 14:30 часа днес, когато температурата на сянка достигна 35 градуса. На него се вижда как момченце, което е голо до кръста, взима няколко павета от огромна купчина, пренася ги, нарежда ги и след това сяда на земята и започва да ги чука с чук.

Общественикът се възмущава как това може да се случва в европейска столица и е отбелязал кмета на София Йорданка Фандъкова.

За по-малко от час публикацията е събрала десетки реакции, споделяния и коментари. Възмутени потребители коментират:

„Практика на ГЕРБ-кметове. Същото се случва на новостроящ се паркинг в „Свобода“. Инж. Димитър Димов ме блокира и не можах да го питам защо работят деца по общински обекти. (…) Видима възраст 14, 15-годишни, мургави. (…) Със сигурност не са били назначени, а повикани. Това не променя фактите. Вие предлагате обществото да мълчи и да толерира безобразията ли? Ясно е, че със сезиране на институции не се постига нищо. Но обществената реакция, дори и само във Facebook се е доказала нееднократно.“

„Видях подобен случай с малко по-голямо момче на видима възраст 12 години при ремонта на трамвайното трасе на Бул. „Цар Борис III“. Явно си е практика.“

Пред журналист на Искра.бг Михайлов обясни, че негов приятел му е казал, че дете на видима възраст около 9 години реди тротоарни плочки. Той не е повярвал и отишъл на място да провери какво се случва. Общественикът дори е разговарял с бригадиря, но когато го е попитал дали детето има право да работи на обекта, служителят е тръгнал да го удря с лопата и го е замерил с павета.

Бригадирят. Снимка: Теодор Михайлов, Facebook

Ремонтът в квартал „Княжево“ е един от ключовите и обявени от столичния кмет Йорданка Фандъкова като приоритетни. По време на брифинг преди около седмица тя съобщи, че до 15 септември трябва да бъде отворен за коли участъкът, където се обновява трамвайната линия, а през есенните месеци да приключи и самата реконструкция на трамвайното трасе по бул. „Цар Борис III“. Изглежда, за да бъде свършена работата навреме Столична община опира и до детски труд. Проектът се реализира с финансовата подкрепа на Оперативна програма „Региони в растеж“ 2014 – 2020, съфинансирана от Европейския съюз. Възниква въпросът как ще реагират от Европа, разбирайки, че при проекта са били експлоатирани малолетни лица.

Интересно какво мислят по този казус и ще се самосезират ли от Държавна агенция за закрила на детето.

Кметът на район „Витоша“, в който попада кв. „Княжево“, е инж. Теодор Петков. Дали пък той е запознат, че на територията на поверения му район малолетен е използван за тежък физически труд.

От Искра.бг питаме освен възложителите на проекта, къде е надзорът, къде е Изпълнителна агенция „Главна инспекция по труда“ и дори служителите на МВР. При всички случаи случилото се е недопустимо и контролните органи трябва да се самосезират, а виновните лица – да поемат отговорност.

Материалът При 35 градуса в неделя: Дете реди павета на тротоар в столичния квартал „Княжево“ е публикуван за пръв път на Искра.бг.