Бургазлии питат: Какво се случва с демонтираните павета след ремонт на улиците?

Какво се случва с паважа който се отстранява по време на ремонтите на улиците в Бургас и конкретно на ул. „Фердинандова“ в ж.к. „Възраждане“? От това се интересуват бургазлии, които са се обърнали към общинските съветници от БСП Живко Господинов, Мадлен Мутафян и Христо Панайотов.

Ремонтът на улицата започна на 2 май и трябва да продължи до 2 юни. Реновира се участъкът между между пресечките с „Уилям Гладстон“ и „Цар Калоян“. Очаква се да бъде изградено ново пътно покритие и тротоари, да бъде поставено ново осветление и да бъдат засадени млади дръвчета.

Гражданите припомнят, че под асфалтовата настилка там са се намирали павета, които са отстранени, но съдбата им след това остава неясна. Според тях материалът може да се използва за последващо павиране на улици в града, тъй като те са били в добро състояние.

Общинските съветници от БСП са внесли питане в местния парламент, като настояват да получат писмен отговор на въпроса дали паветата ще се използват за бъдещи ремонти или ще бъдат бракувани.

Материалът Бургазлии питат: Какво се случва с демонтираните павета след ремонт на улиците? е публикуван за пръв път на Искра.бг.