Община Бургас отговори с едно изречение на важен въпрос за паветата в града

„Изкараните павета, както от ул.“Фердинандова“, така и от всяка улица, която Община Бургас реконструира, се складират, почистват и стифират за повторна употреба по общинските улици.“

По този начин отговориха от Община Бургас на питането на бургазлии, което бе входирано в Общински съвет от общинските съветници от БСП Живко Господинов, Мадлен Мутафян и Христо Панайотов. Гражданите настояваха да научат каква е съдбата на ценния материал и дали той се използва повторно.

Горепосоченият писмен отговор бе даден от инж. Димитър Бакалов, директор на Дирекция „Строителство“ към Община Бургас и бе обсъден на финала на днешното заседание на местния парламент.

Становището не задоволи съветниците от БСП, които настояват да научат повече конкретика относно бройката на изкараните павета, мястото на което се складират, начина, по който се обработват и имената на улиците, където те са вложени като материал. Очаква се питането им да получи нов и по-обстоен отговор в рамките на следващия месец.

Притеснението на гражданите бе провокирано от текущия ремонт на ул. „Фердинандова“ в ж.к. „Възраждане“, но то се отнася и за останалите улици, които са били ремонтирани през последните години в града. Вниманието им е насочено към липсата на отчетност и съответно опасността от злоупотреби с материал, който има висока себестойност и може да бъде използван за облагородяването на градските пространства.

Материалът Община Бургас отговори с едно изречение на важен въпрос за паветата в града е публикуван за пръв път на Искра.бг.